**TEHYN KUOPION AMMATTIOSASTO RY**

**VUODEN 2018 TOIMINTASUUNNITELMA**

**JOHDANTO**

Vuosi 2018 on Tehy ry:n 36. toimintavuosi ja ammattiosastomme 37. toimintavuosi. Ammattiosaston toiminta perustuu yhdistyksen hyväksymiin sääntöihin ja Tehy ry:n asettamiin tavoitteisiin eli painopistealueisiin vuodelle 2018. Ammattiosaston ensisijainen tehtävä on jäsenten edunvalvonta, jonka onnistuminen edellyttää ammattiosaston tavoitteisiin sitoutunutta ja toimintaan sekä tavoitteiden saavuttamiseen aktiivisesti osallistuvaa jäsenistöä.

Tehyläiset luottamusmiehet hoitavat jäsenten edunvalvontaa ja valvovat sopimusten noudattamista. Tavoitteena on selkeä, oikeudenmukainen, läpinäkyvä ja jäsenille tasa-arvoinen toiminta. Ammattiosasto kantaa vastuuta myös hyvästä ja sujuvasta yhteistyöstä muiden järjestöjen kanssa.

Jäsenille tarjotaan koulutus- ja virkistymismahdollisuuksia ja mahdollisuutta olla mukana tulevassa toiminnassa. Toimintakauden pyrkimyksenä on edelleen lisätä jäsenten aktiivista osallistumista ammattiosaston toimintaan.

Ammattiosaston tarkoituksena on koota toimialueensa terveyden- ja sosiaalihuollon ammattitutkinnon suorittaneet ammattiosaston jäsenyyteen ja ammattijärjestö Tehyn piiriin ja toimia paikallisena jäsenistön edunvalvojana.

Ammattiosasto seuraa ja reagoi toiminnassaan yhteiskunnallisen tilanteen ja paikallisten olosuhteiden tuomiin haasteisiin, kuten suunnitteilla oleviin ja toteutettaviin kunta- ja palvelu-rakenneuudistuksiin, etenkin sosiaali- ja terveyspalveluihin liittyviin muutoksiin. Ammattijärjestötoiminnassa joudutaan reagoimaan valtion ja kuntatalouden tuomiin haasteisiin. Ammattiosasto on mukana valmistelu- ja suunnittelutyössä sekä sote-uudistuksen myötä perustettavissa työryhmissä.

**JÄSENET**

Ammattiosaston ja järjestön edunvalvonta perustuu jäseniin; mitä vankempi jäsenpohja saavutetaan, sen vahvempi myös Tehy vaikuttajana on. Tavoitteena on saada ammattiosastoon uusia jäseniä sekä kiinnitetään huomiota opiskelijoiden saamiseksi jäseniksi. Paras jäsenhankkija on toinen jäsen.

**Tavoite:** Ammattiosaston jäsenmäärän kasvattaminen – Elinvoimainen Tehy

Erityinen huomio kiinnitetään nuorten jäsenten aktivoimiseen. Näin turvataan ammattiosastotoiminnan jatkuvuus. Huolehditaan ja tuetaan jäsenistöä, jotta heidän yhteenkuuluvuuden tunteensa voimistuu ja he pysyvät ammattiosaston jäseninä. Jäsenedut ovat laadukkaita ja vastaavat jäsenten tarpeisiin. Jäsenten aktivoiminen ja motivoiminen molemminpuoliseen vuorovaikutukseen ammattiosaston hallituksen kanssa. Tiedottaminen sote- ja maakuntauudistuksista jäsenille, vaatii ammattiosaston hallitukselta panostusta. Muutostilanteessa työskentelevien jäsenten edunvalvonnasta huolehditaan.

**Keinot:**

* Jäsenten vaikutusmahdollisuuksia ja kuulemista lisätään siten, että jäsenistöllä on tiedossa yhteydenottokanavat hallitukseen: puhelin, internet, sähköposti, facebook, twitter, instagram ja ilmoitustaulut
* Lisätään jäsenistön tietoisuutta Tehyn tarjoamista eduista ja koulutuksista sekä jäsenten velvollisuuksista.
* Sääntömääräinen kevätkokous pidetään maalis-huhtikuussa ja syyskokous marras-joulukuussa sekä jäseniltoja tarpeen mukaan.
* Yhdysjäsenverkoston hyödyntäminen, toiminnan tehostaminen jäsenistön tukemiseksi
  + yhdysjäsenillat
  + yhdysjäsenten palkitseminen
* Uusien jäsenten hankinta ja aktivointi: hallituksen jäsenet, luottamusmiehet ja yhdysjäsenet lähestyvät työntekijöitä suoralla kontaktilla informoimalla Tehyn jäsenyydestä. Uudelle työntekijälle kerrotaan ammattiosastoon liittymisestä ja jokaiselle uudelle jäsenelle lähetetään tervetuloa kirje, esite hallituksen jäsenistä ja jäsenlahja
* Ammattiosasto muistaa onnittelukortilla 50 ja 60 vuotta täyttäviä jäseniään sekä eläkkeelle siirtyviä ammattiosastossa aktiivisesti toimineita jäseniä.
* Hallituksen jäsenten, varajäsenten, luottamusmiesten ja yhdysjäsenten aktiivinen

toiminta työpaikoilla, luottamusmiesten työpaikkakäynnit esim. kohdennetut käynnit palvelualueittain.

* Ajankohtaisista luottamusmies- ja ammattiosastoasioista tiedotetaan jäsenistölle työpaikoille jaettavilla tiedotteilla.
* Opiskelijatyö
  + Tehy-tutorit toimivat opiskelijatyössä. Tavoitteena on löytää aktiivisia jäseniä, jotka ryhtyvät Tehy-tutoreiksi.
  + Osallistuminen oppilaitoksissa toteutettavaan opiskelijatyöhön, osallistuminen aulainfoihin, työelämätietoustunnit.
  + Stipendien jakaminen valmistuville opiskelijoille.

**HALLITUS**

Hallitus hoitaa ammattiosaston asioita ja omaisuutta liiton sääntöjen mukaisesti. Hallituksen tehtävänä on jäsenistön edunvalvonta, järjestää jäsenistölle jäseniltoja, järjestökoulutusta ja virkistystoimintaa.

Hallituksen varajäsenet sitoutetaan: läsnäolo hallituksen järjestäytymiskokouksessa, lähetetään kokousten esityslistat ja pöytäkirjat, kutsutaan tarvittaessa hallituksen kokouksiin. Ammattiosaston luottamusmiehet voivat myös osallistua hallituksen kokouksiin. Hallitus kokoontuu kerran kuukaudessa.

Kaksi kertaa vuodessa ammattiosasto järjestää toiminnan suunnittelu- ja arviointitilaisuuden sekä uutena tapahtumana koulutus-/seminaaripäivän.

Ammattiosaston hallitus järjestää kaksi sääntömääräistä kokousta jäsenistölle, kevät- ja syyskokouksen. Kevätkokouksessa käydään läpi edellisen vuoden toimintakertomus ja tilinpäätös. Syyskokouksessa hyväksytään seuraavan vuoden toimintasuunnitelma sekä talousarvio**.** Joka kolmas vuosi syyskokouksessa valitaan ao:n puheenjohtaja, hallituksen varsinaiset ja varajäsenet kolmivuotiskaudelle.

Tukitoimintavalmius on osa ammattiosaston toimintaa. Hallituksen varsinaiset ja varajäsenet muodostavat ammattiosaston tukitoimintarakenteen ja osallistuvat liiton järjestämään tukitoimintakoulutukseen.

Hallitus toimii yhteisyössä liiton sekä muiden Tehyn ammattiosastojen kanssa osallistumalla yhteisiin kokouksiin, koulutustilaisuuksiin sekä henkilökohtaisin kontaktein. Yhteistyötä tehdään Tehyn järjestöasiantuntijan, alan oppilaitosten, eri yhteistyöjärjestöjen sekä muiden pääsopijajärjestöjen kanssa.

**JÄRJESTÖKOULUTUS**

Hallituksen jäsenet ja luottamusmiehet voivat osallistua mm. seuraaviin Tehyn koulutuksiin:

•Ammattiosastojen neuvottelupäivät

•Luottamusmieskurssit

•Päätoimisten pääluottamusmiesten neuvottelupäivät

•Päätoimisten työsuojeluvaltuutettujen neuvottelupäivät

•Työsuojelu- ja yhteistoimintakurssit

•Työmarkkinapäivät

•Aluetoimiston järjestämiin koulutuksiin

•Tukitoimintakoulutukset

•Aktiivi-instituutin järjestämille kursseille voivat osallistua kaikki jäsenet.

Omalla kustannuksella järjestökoulutuksiin osallistuvat jäsenet voivat anoa tukea kustannuksiinsa kirjallisesti ammattiosastomme hallitukselta.

**YHDYSJÄSENTOIMINTA**

* **Tavoite:** Jäsenet saavat yhdysjäseniltä ajankohtaista tietoa ammattiyhdistyksen toiminnasta ja edunvalvonnasta. Yhdysjäsenet huolehtivat uusien työntekijöiden liittymisestä Tehyyn ja antavat Tehy tietoutta. Ammattiosaston yksi painopistealue on yhdysjäsentoiminnan tehostaminen. Yhdysjäsentiedot ovat ajan tasalla.

**Keinot:**

* Yhdysjäsenille järjestetään aktivointia, koulutusta ja perehdytystä kaksi (2) kertaa vuodessa, jotta he tietävät tehtävänsä ja vastuunsa
* Yhdysjäsenverkoston hyödyntäminen tiedottamisessa ja uusien jäsenten hankinnassa
* Yhdysjäsenen tehtävä on toimia linkkinä työpaikan ja hallituksen välillä
* Muistetaan yhdysjäseniä (palkitseminen) ja kannustetaan aktiiviseen toimintaan
* Kaikissa yksiköissä on yhdysjäsen ja yhdysjäsenkansio
* Varapuheenjohtaja vastaa yhdysjäsentoiminnasta

**EDUNVALVONTATOIMINTA**

Ammattiosaston tehtävänä on virka- ja työehtosopimustavoitteiden valmistelu sekä paikallisten virkaehtosopimusneuvotteluiden käyminen työnantajan kanssa. Sopimusten täytäntöönpanoa seuraamalla turvataan tehyläisten työehdot sekä kilpailukykyinen ja oikeudenmukainen palkkataso. Strategisena tavoitteena on myös järjestöllinen vahvuus sekä koulutettu, osaava ja riittävä hoitohenkilöstö. Ajankohtaisia asioita ovat työaikoihin, työnjakoon, tehtäväsiirtoihin, laajennettuihin tehtäväkuviin ja lisääntyvään työmäärään liittyvät kysymykset.

Edunvalvonnassa toimitaan yhteistyössä HET-ryhmän (Hyvän edunvalvonnan työryhmä) ja Rake-ryhmän (rakennetyöryhmä) kanssa. Ryhmien peruslähtökohtana on, että ryhmät on koottu kohtuullisten etäisyyksien päässä toisistaan toimivista luottamusmiehistä ja ammattiosastojen puheenjohtajista. Ryhmien vetäjänä toimivat päätoimisten pääluottamusmiesten muodostamat työparit tai yksittäiset pääluottamusmiehet. Ryhmätapaamisten aihepiiri liittyy aina paikalliseen edunvalvontatoimintaan. Ryhmät kokoontuvat tarveharkintaisesti muutamia kertoja vuodessa. Osallistuminen HET-ryhmän toimintaan tuottaa vertaistukea kaikille sen toimintaan osallistuville. Menestyksekäs HET-toiminta perustuu ryhmäohjaajien vankalle osaamiselle ja tehtävässä menestymistä tukevalle koulutukselle ja ohjaajien säännöllisille tapaamisille.

Ammattiosaston hallitus seuraa, arvioi ja ottaa kantaa sote-uudistuksen, maakuntauudistuksen, varhaiskasvatuslain ja eläkeuudistuksen tuomiin muutoksiin. Ammattiosaston puheenjohtaja ja pääluottamusmies käyvät paikallisneuvottelut työnantajan kanssa. Ammattiosaston luottamusmiehet tapaavat säännöllisesti tehostaen jäsenten edunvalvontaa. Ammattiosaston hallitus toimii aktiivisesti tehyläisten neuvotteluoikeuden ja edustuksen turvaamiseksi yhteistoimintaelimissä.

Ammattiosaston painopisteenä on henkilöstömitoituksen ja -rakenteen tarkistaminen sekä henkilöstöä koskevien toimintaohjeiden sisältöön vaikuttaminen.

Keinot:

* Tapaamiset päättäjien kanssa
* Tapaamiset terveydenhuollon, perusturvan sekä kasvun ja oppimisen palvelualueiden asiakkuusjohtajien, palvelupäälliköiden ja esimiesten kanssa
* Yhteistoimintaelimissä ja työryhmissä vaikuttaminen
* Luottamusmiesten työyksikkövierailut
* Yhteistyö muiden ammattijärjestöjen kanssa
* Yhteistyö Aluehallintoviraston kanssa

Ammattiosaston strategisena tavoitteena on järjestöllisen aseman vahvistaminen sekä työn vaativuuden arvioinnin kehittämiseen ja seurantaan vaikuttaminen.

Henkilöstön ja esimiesten työhyvinvoinnista huolehtiminen osallistumalla työhyvinvointi- ja työsuojeluorganisaation toimintaan.

* painopistealueet:
  + sairaspoissaolojen vähentyminen
  + aktiivinen aikainen tuki
  + varhainen puuttuminen epäasialliseen käyttäytymiseen
  + sisäilmaongelmiin puuttuminen
* Pääluottamusmies on mukana uudelleensijoittamisprosesseissa

**TEHYN TOIMINNAN PAINOPISTEET 2018**

• Tehyn uudistuminen

• Sote- ja maakuntauudistus – Tehyn tuki muutoksissa

• Liittokierros

• Elinvoimainen Tehy

**SOTE- JA MAAKUNTAUUDISTUS – TEHYN TUKI MUUTOKSISSA**

Sosiaali- ja terveydenhuollon toimintaympäristö on muuttunut koko 2000-luvun ajan. Uuden terveydenhuoltolain sekä siihen liittyvien lukuisten asetusten myötä muutoksia on tulossa vielä lisää. Tämän vuoksi tulee ammattiosastojen olla aktiivisia ja ennakoivia tulevien muutosten valmistelussa.

Ammattiosasto valmistautuu historialliseen sosiaali- ja terveyspalveluiden muutokseen alueellisissa rake-ryhmissä. Ryhmä muodostuu ammattiosaston puheenjohtajista ja luottamusmiehistä, joiden toiminta-alueella rakennemuutos on käynnissä. Ryhmän vetäjänä toimii järjestöasiantuntija Tehyn aluetoimistolta. Tehyläisiä on nimetty kovan taistelun jälkeen sote- ja maakuntauudistukseen liittyviin erilaisiin työryhmiin ja työskentely niissä on aktiivista. Muutostilanteissa tulee turvata henkilöstön asema.

Tehyn toimihenkilöt ovat ammattiosastojen ja henkilöstönedustajien tukena. Tehy tulee järjestämään maakuntakohtaisesti räätälöityä koulutusta vuoden 2018 aikana.

**Sote – uudistus**

* päämääränä väestön hyvinvoinnin ja terveyden edistäminen
* turvata yhdenvertaiset, asiakaslähtöiset ja laadukkaat sosiaali- ja terveyspalvelut koko maassa
* vahvistaa sosiaali- ja terveydenhuollon peruspalveluja
* toteuttaa kustannustehokas ja vaikuttava palvelurakenne

Sosiaali- ja terveysalan ammattijärjestö Tehy painottaa sote-järjestämislakia koskevassa lausunnossaan erityisesti ammattitaitoisen hoitohenkilöstön ja sen hyvän johtamisen merkitystä. Lisäksi henkilöstön asema ja vaikutusmahdollisuudet on muutoksessa turvattava. Sote-rahoituksessa pitäisi ottaa huomioon vaikutus kunnan maksuosuuteen sote-alueelle.

Sote-uudistus tuo tullessaan hallinnollisia ja myös käytännön työelämään vaikuttavia muutoksia, jotka vaativat paljon uusien asioiden omaksumista myös koulutetulta hoitohenkilöstöltä.

**Maakuntauudistus**

Maakuntauudistuksen tavoitteena on sovittaa yhteen valtion aluehallinto ja maakuntahallinto sekä yksinkertaistaa julkisen aluehallinnon järjestämistä (valtio, alueet ja kunnat). Hallitusohjelman mukaan ensisijaisena ratkaisuna on toimintojen keskittäminen tehtäviltään ja toimivallaltaan selkeille itsehallintoalueille, maakunnille. Maakuntauudistuksessa henkilöstön osalta noudatetaan liikkeenluovutuksen periaatetta.

**Tasa-arvolaki**

Tasa-arvolain tarkoituksena on estää sukupuoleen perustuva syrjintä, edistää naisten ja miesten välistä tasa-arvoa ja parantaa naisten asemaa erityisesti työelämässä. Laki koskee myös sukupuolivähemmistöihin kuuluvia, kuten transsukupuolisia. Tehy haluaa aktiivisesti edistää sukupuolten yleistä tasa-arvoa sekä palkkatasa-arvoa. Tasa-arvoasiat tulevat näkymään Tehyn vaalitavoitteissa.

Ammattiosaston hallitus käy yhdessä luottamusmiesten kanssa läpi työnantajan tasa-arvo-ohjelmaa ja tarkistaa miten työnantajan tasa-arvo-ohjelma toteutuu verratessa naisten ja miesten palkkoja.

**Työaikalakia uudistetaan**

Työ- ja elinkeinoministeriö (TEM) on asettanut työryhmän, jonka tehtävänä on uudistaa ensin työaikalaki ja sen jälkeen vuosilomalaki. Työryhmä on kolmikantainen, eli siinä ovat mukana työmarkkinakeskusjärjestöjen edustajat. Työaikalain osalta työn tulisi olla valmis ensi kesänä ja vuosilomalain osalta sitä seuraavana kesänä.

Uudistustarpeen taustalla ovat elinkeinorakenteen ja työn tekemisen tapojen muutos sekä toimintaympäristön kansainvälistyminen. Toimeksiannossa työryhmää kehotetaan ottamaan erityisesti huomioon työaikalain soveltamisala, asiantuntijatyö ja epätyypilliset työsuhteet sekä työaikapankki- ja etätyöjärjestelyt. Ryhmässä tulee käsitellä myös lain pakottavuutta eli sitä, missä määrin lain säädöksistä voidaan työ- ja virkaehtosopimuksilla sopia toisin. Uudet säädökset koskisivat sekä julkista että yksityistä sektoria.

Muutosten läpivienti sekä hallituksen ja kuntien säästötoimenpiteet sisältävät paljon henkilöstön ja esimiesten jaksamiseen ja työhyvinvointiin liittyviä riskejä, jotka vaikuttavat työvoiman pysyvyyteen ja saatavuuteen.

**Tehyn uudistaminen**

Tehy ja ammattiosasto uudistuvat tulevaisuustyön ja systemaattisen kehittämisen avulla. Ammatillisia ja taloudellisia edunvalvonnan prosesseja uudistetaan ja ammattiosasto- ja järjestörakennetta kehitetään. Varhaiskasvatuksen asema turvataan järjestämällä tehyläisille varhaiskasvatuksen parissa työskenteleville ammatillinen edunvalvonta ammattiosastotoiminnassa..

**NEUVOTTELUKIERROKSEEN VALMISTAUTUMINEN - LIITTOKIERROS**

Keskitetyt sopimukset on hetkeksi taas haudattu ja nyt valmistaudutaan liittokierrokselle. Seuraava työehtosopimuskierros kulkee käsi kädessä sopimusjärjestelmäuudistuksen kanssa. Koska tässä vaiheessa ei ole tietoa, millainen sopimusjärjestelmä tulee olemaan ja ketkä neuvottelevat samassa pöydässä, on tes-kierroskin vielä varsinaista arvuuttelua. Tehy tekee yhteistyötä SuPerin kanssa sopimusjärjestelmäuudistuksessa.

Työehtosopimus KVTES päättyy 31.1.2018. Tämä tarkoittaa sitä, että Tehyn tukitoimikoneiston on oltava kunnossa.Paikallisella tasolla ammattiosaston hallitus vastaa jatkuvasta tukitoimintavalmiudesta omalla toiminta-alueellaan ja Tehy kouluttaa näihin tehtäviin.

**JÄRJESTÖLLISEN ASEMAN VAHVISTAMINEN**

STTK kokoaa yhteen 18 jäsenliittoa. Tehyn asema STTK:ssa sekä sen alue- ja paikallistoiminnassa säilyy vahvana. STTK:n edustajiston ja hallituksen toimikaudet ovat liittokokouskauden mittaisia. Järjestöllä on kaudella (2017 – 2018) 16 aluetoimikuntaa. Aluetoimikunnat vaikuttavat alueelliseen päätöksentekoon.

Aluetoimikunnan tavoitteena on olla vaikuttamassa monipuolisen ja kestävällä pohjalla olevan elinkeinorakenteen kehittämiseen eri puolilla Suomea. Työpaikkojen lisäksi toimihenkilöiden arkeen vaikuttavat asiat kuten asuminen, hyvinvointipalvelut, koulutus, syrjäytymisen ehkäisy ja liikennepolitiikka ovat alueellisen vaikuttamistyön keskiössä. Alueellisen edunvalvonnan vahvuutena on, että se kokoaa yhteen useiden työelämän eri sektoreiden asiantuntijoita. Aluetoiminta lisää myös yhteenkuuluvuuden tunnetta STTK:n jäsenliittojen välillä sekä näkyvyyttä maakuntatasolla. Ammattiosasto on mukana STTK:n toiminnassa edustajansa välityksellä.

**TIEDOTUS**

Tehyn painopistealueen mukaan ensisijaisena viestintäkanavana on sähköinen viestintä. Ammattiosastolla on käytössä Tehyn graafisen ohjeen mukainen nettisivusto, jossa on päivitetyt yhteystiedot. Nettisivustoa uudistetaan vuoden 2018 aikana Tehyn ohjeistuksen mukaan. Nettisivusto on isossa roolissa jäsenhankinnassa. Jäsenistöä ohjataan entistä enemmän etsimään tietoa nettisivujen kautta**.**

Tiedotustoiminnan tehtävänä on tuoda Tehyläistä toimintaa näkyväksi, lisätä ammattiosaston jäsenten vaikutusmahdollisuuksia ja kuulemista sekä välittää tietoa jäsenistölle. Tiedotuksella ja viestinnällä tarjotaan avoimet osallistumisväylät ja keskusteluyhteydet.

Samalla tuetaan jäsenistön edunvalvontaa, lisätään jäsenhankintaa, vahvistetaan jäsenyyttä sekä jäsenistön ammatillista osaamista ja kehittymistä. Pääasiallinen vastuu tiedottamisesta on hallituksen puheenjohtajalla, pääluottamusmiehellä ja ammattiosaston tiedottajalla.

**Tavoite:** Jäsenet saavat tiedon ammattiosaston toiminnasta ja edunvalvonnasta ajallaan, selkeänä ja monipuolisena.  Tiedottaminen on avointa ja vuorovaikutuksellista jäsenistön ja hallituksen välillä. Ammattiosaston hallituksen jäsenillä on tavoitteena ja tehtävänä kannustaa jäseniä omaehtoiseen aktiivisuuteen.

**Keinot:** Hallituksen jäsenet ja yhdysjäsenet toimivat aktiivisina tiedonvälittäjinä. Jäsentapahtumissa välitetään ajankohtaista tietoa jäsenistölle.

Jäsentiedotteita lähetetään työpaikoille sähköpostitse yhdysjäsenverkoston kautta.

Tehy-lehti ja ammattiosaston kotisivut toimivat myös tiedotuskanavana jäsenistölle.

Ulkoinen tiedottaminen; radio ja televisio, facebook, twitter, instagram, paikallislehdet, www.tehy.fi.

Jäsenet päivittävät sähköpostiosoitteensa Tehyn jäsensivuille. Ammattiosaston omat nettisivut ovat ajan tasalla ja jäsenten tiedossa. Esite hallitus- ja luottamusmiestoimikauden alussa toimitetaan jäsenistölle tiedoksi.

**KULTTUURI- JA VAPAA-AJAN TOIMINTA**

**Tavoite:** Jäsenistön yhteenkuuluvuuden tunne lisääntyy ja jäsenistö tutustuu toisiinsa, verkostoituu.

Virkistystoiminta rentouttaa ja piristää jäsenistöä sekä luo mukavia yhdessäolon hetkiä.

Virkistystapahtumissa kerrotaan ajankohtaista tietoa edunvalvonnasta.

Virkistystoimintaan voi vuoden aikana tulla muutoksia jäsenistöä kuunnellen.

Virkistystoiminta:

* tammikuussa 🡪 seinäkiipeily VOEMA-kiipeilykeskus / karting Siikaranta
* helmikuussa 🡪 elokuvailta Finnkino Scala Kuopio, KalPan peli
* maaliskuussa🡪 kevätkokous, käsillä tekemisen ilta x2, teatteri Ronja Ryövärintytär
* huhtikuussa 🡪 hieronnat
* toukokuu 🡪 jäsenmatka Riika 10. – 13.5.2018
* kesäkuu🡪 ulkoilutapahtuma koko perheelle, Särkänniemi
* heinäkuussa🡪 kesäteatteri Tammenranta, viinijuhla, Kuopio Rock
* syyskuussa 🡪 jäsenilta
* lokakuussa🡪 teatteri, konsertti
* marraskuussa🡪 syyskokous ja pikkujoulut
* joulukuu 🡪 Jouluglögit aluetoimistolla

Hallitus